Prostovoljni sporazum o partnerstvu v okviru FLEGT med EU in Indonezijo je začel veljati 1. maja 2014 . V skladu s členoma 10(1) in 10(3) uredbe FLEGT, kakor je bila spremenjena z Uredbo (EU) št. 657/2014 Evropskega parlamenta in Sveta z dne 15. maja 2014 o spremembi Uredbe Sveta (ES) št. 2173/2005 glede delegiranih in izvedbenih pooblastil, ki se prenesejo na Komisijo, je sklep o začetku delovanja sheme izdajanja dovoljenj FLEGT v Indoneziji vključeval spremembo prilog I in III k uredbi FLEGT z delegirano uredbo Komisije . S to spremembo sta bili Indonezija in njena enota za informacije o izdajanju dovoljenj (LIU) vključeni na „Seznam držav partneric in njihovih imenovanih organov za izdajanje dovoljenj“ iz Priloge I. Poleg tega je bil seznam proizvodov, ki jih zajema shema izdajanja dovoljenj FLEGT v Indoneziji, vključen v Prilogo III „Lesni proizvodi, za katere se uporablja shema za izdajanje dovoljenj FLEGT, za ustrezne države partnerice“.

Do danes je bilo sklenjenih 6 prostovoljnih sporazumov o partnerstvu z naslednjimi državami: Kamerun, Srednjeafriška republika, Gana, Indonezija, Liberija in Republika Kongo. Pogajanja z Vietnamom in Hondurasom so bila nedavno zaključena, še vedno pa potekajo še s 7 partnerskimi državami, in sicer Slonokoščeno obalo, Demokratično republiko Kongo, Gabonom, Gvajano, Laosom, Malezijo in Tajsko.

Uredba FLEGT določa pravila za izvajanje sheme izdajanje dovoljenj FLEGT, tako da določa zahteve za uvoz lesnih proizvodov, ki izvirajo iz držav partneric FLEGT in so zajeti v dovoljenju FLEGT, v EU. Pogoji za izdajanje dovoljenj FLEGT so določeni v dvostranskih prostovoljnih sporazumih o partnerstvu FLEGT med EU in partnerskimi državami.

To poročilo se zahteva v členu 11(a)(2) uredbe FLEGT, kakor je bila spremenjena z Uredbo (EU) št. 657/2014. V skladu s to določbo se pooblastilo za sprejemanje delegiranih aktov iz člena 10(1), (2) in (3) prenese na Komisijo za obdobje petih let od 30. junija 2014, Komisija pa mora pripraviti poročilo o prenosu pooblastila najpozneje devet mesecev pred koncem petletnega obdobja, torej pred 30. septembrom 2018.

3.IZVAJANJE PRENOSA POOBLASTILA

Z Uredbo Sveta (ES) št. 2173/2005 se Komisiji podeli pooblastilo za izvajanje nekaterih določb navedene uredbe, zlasti kar zadeva spremembo njenih prilog I „Seznam držav partneric in njihovih imenovanih organov za izdajanje dovoljenj“, II „Lesni proizvodi, za katere se uporablja shema za izdajanje dovoljenj FLEGT, ne glede na države partnerice“ ter III „Lesni proizvodi, za katere se uporablja shema za izdajanje dovoljenj FLEGT, za ustrezne države partnerice“.

Komisija je sprejela en delegirani akt, in sicer Delegirano uredbo Komisije (EU) 2016/1387 z dne 9. junija 2016 o spremembi prilog I in III k Uredbi Sveta (ES) št. 2173/2005 na podlagi prostovoljnega sporazuma o partnerstvu z Indonezijo za shemo izdajanja dovoljenj FLEGT za uvoz lesa v Evropsko unijo. Izvajanje tega pooblastila je odziv na potrebo po spremembi Priloge I in Priloge III k Uredbi 2173/2005, da se začnejo izvajati dejavnosti sheme izdajanja dovoljenj FLEGT med EU in Indonezijo z vključitvijo Indonezije in njenih imenovanih organov za izdajanje dovoljenj na „Seznam držav partneric in njihovih imenovanih organov za izdajanje dovoljenj“ iz Priloge I, ter seznam lesnih proizvodov, za katere se uporablja shema izdajanja dovoljenj FLEGT v Prilogi III „Lesni proizvodi, za katere se uporablja shema za izdajanje dovoljenj FLEGT, za ustrezne države partnerice“.

Na sestankih 18. maja in 15. junija 2015 je bilo opravljeno posvetovanje s skupino strokovnjakov Komisije za izvrševanje zakonodaje, upravljanje in trgovanje na področju gozdov, nato pa je bila skupina redno obveščena o napredku v zvezi s preostalimi vprašanji, ki jih je bilo treba obravnavati pred začetkom izvajanja indonezijske sheme izdajanja dovoljenj FLEGT. Delegirani akt je bil sprejet 9. junija 2016 ter priglašen Evropskemu parlamentu in Svetu. Niti Evropski parlament niti Svet nista nasprotovala delegiranemu aktu v obdobju 2 mesecev, kot je določeno v členu 11(a)(5) uredbe FLEGT, kakor je bila spremenjena z Uredbo (EU) 657/2014. Nobena od institucij ni sprožila podaljšanja 2-mesečnega obdobja za dodatna dva meseca v skladu z isto določbo.

Po izteku 2-mesečnega obdobja je bil delegirani akt objavljen v Uradnem listu EU, uporabljati pa se je začel 15. novembra 2016.

4.SKLEPNE UGOTOVITVE

Komisija je pravilno izvajala svoje preneseno pooblastilo ter poziva Evropski parlament in Svet, da se seznanita s tem poročilom.

Ker je verjetno, da bodo nadaljnje države partnerice FLEGT začele izdajati dovoljenja FLEGT v prihodnjem obdobju, Komisija meni, da je treba prenos pooblastila podaljšati za obdobje petih let. Komisija bo še naprej izvajala svoje preneseno pooblastilo, ko bodo druge države partnerice v okviru prostovoljnih sporazumov o partnerstvu pripravljene začeti izvajati shemo izdajanja dovoljenj FLEGT.